**Огдуо Аксенова Кыһыл чуум үлэһитэ**

Чуорааннар чоргуйдулар,

Табалар көттүлэр,

Кыһыл чуум улэһитин

Муорага илтилэр.

һэктэлэр һиэтиһэннэр

һейраалыы тураллар.

Кыһыл чуум үлэһитин

Атааран алгыыллар.

Ологу туксараары,

Улэни ыытаары

Кыһыл чуум улэһитэ

Таргатар өстөру.

Тибиигэ тибиллибэт,

Тымныыттан тостубат

Кыһыл чуум улэһита

Айантан толлубат.

Чуорааннар чоргуйдулар,

Табалар көттулэр

Кыһыл чуум улэһитин

Муорага илтилэр.

**УЛЭ ДЬОНУН УРУЙДААН автор К.П. Чириков.**

Тахсар күнүм сарыала,

Татыйыгым ырыата,

Намылыйар сэбирдэх,

Намчы чаҕыл сибэкким,

Талба кэрэ айылҕам,

Таммах чөмчүүк силбиктиин

Намыын үтүө сарсыарда

Тардан кээстэ музыка.

Ийэ сир силигилээн,

Сиккиэр тыаллыын сипсиһэн,

Өрүстэрдиин, күөллэрдиин,

Урумэлии долгуран,

Куруйэлии сүүрдэннэр

Yүнэр үтүө күннэрбэр

Үлэ дьонун уруйдаан

Үҥкүү тылын эттилэр.

Хонуу-алаас сирдэрим

Хотолдьуһа долгуһан,

Хоһоон этэр курдуктар.

Кулут буолан олорбут

Хоту сирдээх дьоннорум

Куоталаһан, улэлээн,

Хотоҕостуу субуһан,

Хоробуоттаан бардылар.

Улуу кини Элиэнньин,

Уруккулуур үйэни

Уларыта эргитэн,

Уйгу-быйаҥ олохтоох

Улуу Союз тэрийэн,

Олохтообут чиэһигэр

Оһуохайдаан дьиэрэтэн

Уруй этэ турабын.

**Айхаллан үлэ! Автор Алексей Бродников**

Алаастан, үрэхтэн тардыһан

Аатырда биһиги ырыабыт,

Сэлэлии, екэккэлии куустуһан

Сир-дойду аайыттан туойабыт.

Хотугу тыалартан,

Колхозтаах ыаллартан,

Алмаазтаах тайҕаттан,

Аатырар Дьааҥыттан,-

Күн сирин аатынан,

Күн-Эйэ аатынан

Айхаллан үлэ!

Сир ийэ симэҕин-оһуорун

Ситэри чэлгитиэх дэһэммит,

Дьон-сэргэ баҕарар дьулуурун

Дьол-эйэ туһунан этэбит.

Алаастан, урэхтэн тардыһан

Аатырда биһиги ырыабыт,

Дьэй эрэ, үлэнэн куотуһан

Ньиргийэн туруоҕун барыбыт.

**Айхал айар үлэҕэ автор И. Сысолятин**

Күлүмнэс бэйэлээх күн көрдө,

Күн анна чэлгийэ көҕөрдө,

Сахабыт дойдутун сандаарда

Сарсыҥҥы сардаҥа сыдьаайда.

Үлэ дьону айхалыы

Үүнэр ыччат, чэй, ыллаа!

Ырыа, үөрүү бэлиэтэ,

Ээй, чэйиҥ, тардыаҕыҥ, дьиэрэтэ!

Биһиги күүрээннээх үлэнэн,

Биир бигэ түмсүүлээх күүһүнэн

Улуукан соругу ситтибит,

Улахан уйгуга тиийдибит.

Биир тэҥҥэ үктэммит барыбыт

Кэскилбит киэҥ, сырдык суолунан,

Күн бүгүн биһиги бардыбыт

Коммуна олоҕун тутабыт.

**Туойуоҕуҥ үлэ киһитин автор М. Хара**

Үлэ айар сир үрдүн

Бары кэрэ дьиктитин.

Киһи сырдык үөрүүтүн,

Кини бары кэрэтин.

Туругурда туруоҕуҥ

Улуу тутуу үлэтин,

Эҕэрдэлии туойуоөуҥ

Хорсун үлэ киһитин!

Айар-тутар үлэҕэ

Олох дьолун булабыт,

Дойду күүһэ-күдэҕэ

Үлэ дьоно буолабыт.

Тэтимирэ, тэнийэр

Көхтөөх күргүөм үлэбит,

Сулустарга да тиийэр

Суолу киэҥник тэлэбит.

Туругурда туруоҕуҥ

Улуу тутуу үлэтин,

Эҕэрдэлии туойуоҕуҥ

Хорсун үлэ киһитин!

**Үлэһит ырыата П.Ойуунускай**

Кылааннаах кырдьык, чахчы таптал

Кылбайар-чаҕыл күлүмнэс күнэ

Күндээрэ көтөн, хааннаах сахсырҕаны

Күөн түөһунэн көтүрү анньан –

Куһаҕаны куттуо, сымыйаны сытытыа, -

Күнүм айыыта көҥүлэ тупсуоҕа!

Күүстээх үлэни көтөхпүт-сүкпүт,

Күлүмэх олохтоох, ааспыт-туорбут,

Үгүс өстөөх, өһөхтөөх санаалаах,

Үлүгэр үтүрүйбут үлэһит норуота,

Көтөҕүллэн-сүгүллэн туран көрүй!

Уруй, уруй, уруй!!!

**Үлэ күннэрэ автор С.Р.Кулачиков-Эллэй**

Күлүмэх дьыбардаах кыһын

Күнтэн күһэллэн күрэннэ,

Көмүрүө хаар күөнүттэн

Күөх оппут көһүннэ.

Үрүҥ күрүлгэннээх күммүт

Үөрүү бөҕөнү үөскэттэ,

Үлэ-хамнас үксүтүн түмэн,

Үүрэн-түрүйэн аҕалла.

Саха киһитин саргыта,

Саадьаҕай ынах таҕыла

Санабыллаах саас барахсан

Сандааран, саймааран кэллэ.

Куолас бурдугу үүннэрэр,

Ходуһа отторун ходуйар,

Холу, быччыҥы имитэр

Хоодуот хонуктар кэллилэр.

**Семен Данилов Үлэ**

Үөрэ истиэх тустааххын

Үлэлиэҕиҥ! – диэн тылы,

Үөрэ этиэх тустааххын

Үлэлиибин – диэн тылы.

Үлэ – олох ис хоһооно,

Үлэтэ суох – олох суох.

Үлэ диэн дьол доҕуһуола,

Үлэтэ суох дьол да суох.

Үлэтэ суох хонуктар

Өлбүт дьоннор курдуктар,

Үлэтэ суох хонуктар

Өспүт чэчир курдуктар.

Үлэ диэн үтүө киһи,

Үйэлэргэ өлбөт мэҥэ

Үлэ диэн киһи чиэһэ,

Өрөгөйдөөх үрүҥ илгэ.

Үрүлүйэр үлэ эрэ

Сири симиир, киэргэтэр!

Айымньылаах үлэ эрэ

Дьон дууһатын үрдэтэр!

Үлэ айар куораттары,

Күнү, араай саадтарын,

Кинилэр күн санааларын.

Үлэ, үлэ, үлэ эрэ

Айыаҕа кини эрэ

Күн сирин албан аатын-

Коммунизм алаһатын.

Үлэ диэн дьон аргыһа,

Олох үрдүк муудараһа.

Айыҥ тыыннаах гимнарда

Үлэ күнүн айхаллаан!

Тутуҥ Өлбөт Мэҥэ тааста

Көҥүл үлэни арбаан!

Күҥҥэ тиийэ дуорайдын

Үлэ диэн үрдүк талаан.

**Семен Данилов**

Үлэ диэн – олох, олох оҥоһуута,

Олох олоруу уулуу туоһуута.

Ол иһин

Үрүлүйэр үлэ үгэнигэр

Үлэһит дьон өлүүнү үөтэрбэттэр.

Олох,

Дьол эрэ туһунан үлэ кэмигэр

Саргылаах санаанан

Үлэһиттэр үлэлииллэр.

Ким тааһы таһан,

Дьиэлэри тутааччы,

Саҥа ыаллары саргылыыр ыралаах.

Ким сири хорутан, бурдук ыһааччы,

Өлгөм үүнүүнү үүннэрэр баҕалаах.

Ким тимири эллээн, ракеталары айааччы,

Тоҥ сулустары тириэрэр ыралаах.

Ким сир да анныгар, суорбаны суорааччы,

Күннээх олоҕу күлүмнэтэр сыаллаах.

Иччитэх тиэргэнигэр титирик олордооччу

Улуу садтар суугуннарын иһиллиир,

Оттон кырсаны бултаан былааны толорооччу

Олоҕу киэркэтэр үлэни кэрэхсиир.

**Степан Феоктистович Соронов**

**Үлэ үөрүүтэ**

Мин бүгүн өрөбүл диэбэккэ,

Биир колхозка арай мас хайыттым.

Хас эмэ киһиэхэ халыан күүскэ,

Хапсаҕайдык хамсана хайҕаттым...

Баппаҕайым иһигэр килиин сүгэ

Балта саҕа балтархай бэйэтэ,

Үлэ көҕө, үөрүүтэ өрө сүгэн,

Өтүйэлии, дьиктитик чэпчээтэ.

Ыар сүгэбинэн саайдаҕым аайы

Ыраах ыһыллар хайдыбыт хардаҕас.

Өр-өтөр буолбакка, начаас баҕайы

Өрөһөлөнөн таҕыста баһаам мас.

Үгүс дьоннуун үлүһүйэн киһи

Үлэлиирэ үчүгэйин эриэхсит!

Саас-үйэ тухары бу да иһин,

Салпакка, саһаан охсуохха сөп эбит.